SL Uradni list Evropske unije C 327/10

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 327/11)

V skladu s členom 51 Uredbe (EU) št. 1151/2012 Evropskega parlamenta in Sveta je ta objava podlaga za uveljavljanje pravice do ugovora zoper zahtevek (1).

ENOTNI DOKUMENT

„ABRICOTS ROUGES DU ROUSSILLON“

EU št.: FR-PDO-0005-01328 – 15.4.2015

ZOP ( X ) ZGO ( )

1. Ime

„Abricots rouges du Roussillon“

2. Država članica ali tretja država

Francija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Marelice „Abricots rouges du Roussillon“ so sveže marelice naslednjih sort:

— Rouge du Roussillon (populacijska sorta in A 157);

— Aviéra;

— Royal Roussillon;

— Avikandi.

Marelice so oranžne barve z živo rdečimi poudarki ter majhne do srednje velike s premerom od 35 do 55 milimetrov. Zaradi vsebnosti sladkorja, višje od 12° Brix, imajo sladek okus. So mehke in zelo sočne ter se topijo v ustih. Stopnja kislosti je majhna, imajo pa močan okus po svežem sadju (breskev/nektarina) in mareličnem soku.

Obirajo se zreli plodovi, in sicer na podlagi dveh meril za začetek obiranja, to sta osnovna barva sadeža in barva na šivu ploda.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Vse faze proizvodnje potekajo na opredeljenem geografskem območju.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Marelice se pakirajo na območju proizvodnje.

Pakirajo se v zabojnike s trdimi stranicami in dnom po največ 5 kilogramov pri marelicah, namenjenih za trg svežega sadja, in po največ 25 kilogramov pri marelicah, namenjenih za predelavo.

Namen obveznosti pakiranja na območju proizvodnje je čim bolj ohraniti značilnosti tega proizvoda ob upoštevanju:

— obveznosti ročnega obiranja zrelih plodov v zabojnike, ki ščitijo plodove;

— posebnih značilnosti plodov te označbe, ki niso čvrsti, ampak mehki, zelo sočni in se topijo v ustih.

Gospodarski subjekti torej sprejmejo vse ukrepe, da čim bolj ohranijo celovitost in značilnosti plodov:

— zelo hitra dostava v pakirnico (največ 12 ur med obiranjem in dostavo);

— čas med obiranjem in odpremo je omejen na največ 6 dni;

— pakiranje v trde zabojnike, da se proizvod zaščiti pred udarci;

— ureditev pogojev skladiščenja pred odpremo sadja (skladiščenje v hladilnici pri temperaturi do 10 °C).

Poleg tega sortiranje in pakiranje opravijo isti gospodarski subjekti, ki se vsi nahajajo na geografskem območju. Ti imajo potrebne izkušnje in dobro poznajo ta občutljiv proizvod.

Vse te določbe omogočajo omejitev rokovanja s sadjem, ohranjajo značilnosti proizvoda in torej upravičujejo obveznost pakiranja na geografskem območju.

3.6 Posebna pravila za označevanje proizvoda, za katerega se uporablja registrirano ime

Poleg obveznih navedb, ki jih zahteva zakonodaja o označevanju in predstavitvi živil, je na vsaki embalaži treba navesti še naslednje:

— ime označbe porekla „Abricots rouges du Roussillon“;

— ime sorte;

— simbol ZOP Evropske unije.

Te navedbe so zapisane z dobro vidnimi, čitljivimi, neizbrisnimi ter dovolj velikimi črkami, ki izstopajo s podlage, na kateri so natisnjene, zato da se jasno ločijo od ostalih zapisanih navedb ali risb.

4. Jedrnata opredelitev geografskega območja

Opredeljeno geografsko območje označbe porekla „Abricots rouges du Roussillon“ vključuje naslednje občine v departmaju Pyrénées-Orientales:

— vse občine kantonov Argelès-sur-Mer, Canet-en-Roussillon, Côte-Radieuse, Elne, Millas, Perpignan, Saint-Estève, Saint-Laurent-de-la-Salanque in Toulouges;

— občine Clara, Catllar, Codalet, Eus, Los Masos, Prades, Ria Sirach, Estagel, Latour-de-France, Montner in Tautavel;

— občine kantonov: — Céret, razen občin Albère, Calmeilles, Les Cluses, Oms, Le Perthus in Taillet; — Rivesaltes, razen občin Opoul-Périllos in Vingrau; — Thuir, razen občine Caixas; — Vinça, razen občin Baillestavy, Boule-d’Amont, Casefabre, Glorianes, Montalba-le-Château, Prunet et Belpuig in Valmanya.

5. Povezava z geografskim območjem

Naravni dejavniki

Geografsko območje je v najjužnejšem francoskem celinskem departmaju Pyrénées-Orientales.

Ima obliko velikega amfiteatra, obrnjenega proti Sredozemskemu morju na vzhodu, na severu ga obdaja hribovje Corbières, na zahodu obronki hribovja Canigou in na jugu hribovje Albères.

Čez to območje tečejo od zahoda do vzhoda reke Têt, Tech in Agly, ki so izoblikovale terase in griče.

Ob glavni reki Têt se razprostira:

— na severnem levem bregu okoli občine Rivesaltes veliko terasasto območje z izpranimi tlemi, polnimi kamenja;

— na južnem desnem bregu do vznožja Pirenejev regija Aspres, kjer so tla večinoma iz pliocenske detritične molase, bolj ali manj prekrite s starimi kvartarnimi naplavinami, in kjer visoke terase ostajajo le na posameznih delih.

Na spodnjem delu nižine Roussillon in vzdolž treh rek so tudi tla z novimi kvartarnimi naplavinami.

Nadmorska višina v nižini je od 0 do 200 metrov, vendar se lahko na obronkih tega amfiteatra območje rasti marelic dviga do 450 metrov nadmorske višine.

Na podnebje v regiji Roussillon močno vplivajo bližina morja na vzhodu in gore, ki obkrožajo celotno geografsko območje. Gre za sredozemsko podnebje v pravem pomenu besede: zelo suha in vroča poletja z dvema do tremi meseci poletne suše in povprečnimi julijskimi in avgustovskim temperaturami okrog 24 °C. Zime so mile, z manj kot 15 dnevi zmrzali na leto in povprečno temperaturo 8 °C v najbolj mrzlem mesecu, vendar s številom ur, ko je temperatura pod 7,2 °C (700 do 1 000 ur), ki zadostuje za prekinitev biološkega mirovanja. Osončenost je zelo velika z več kot 2 500 urami na leto.

Nevihtne padavine so majhne (povprečno okrog 600 milimetrov) in se zelo spreminjajo iz leta v leto.

Vendar za podnebje te regije ostajajo značilni zelo pogosti vetrovi:

— tramontana, pogosto močan suh severozahodni veter, ki piha tretjino časa;

— marin, vroč in vlažen veter.

Človeški dejavniki

Geografsko območje je zgodovinska zibelka marelic v tej regiji. Zajema spodnje in srednje doline, aluvialne formacije in prve valovite griče, kjer je naravna preskrba z vodo zadostna ali dopolnjena s starim sistemom kanalov, ki so bili večinoma zgrajeni v srednjem veku.

Marelica, ki so jo prinesli Arabci, je na geografskem območju prisotna že več kot deset stoletij. Razvoj njene pridelave v komercialne namene se je v departmaju Pyrénées-Orientales začel na začetku 19. stoletja. Nato je razvoj proizvodnje spodbudil še prihod železnice v regijo. Leta 1937 so v regiji Roussillon pridelali 60 % francoske proizvodnje marelic (L’économie agricole des Pyrénées Orientales – Louis Rives, 1942). Departma Pyrénées-Orientales je leta 1971 postal glavni francoski proizvajalec marelic z 72 % površine, na kateri so gojili sorto Rouge du Roussillon (Atlas agricole – DDA 66, december 1972).

Več kot stoletje je gojenje marelic v regiji Roussillon ostalo povezano s tipom sorte „Rouge du Roussillon“, za katero so značilni rdeči poudarki na oranžni podlagi. Ta sorta, ki je „odlično prilagojena podnebju v regiji Roussillon“ (L’abricotier – Norbert Got, 1938), se je sčasoma zaradi delovanja okoljskih dejavnikov (podnebje, tla) in kmetijskih praks (cepljenje) razvila v „populacijsko sorto“.

Nato se je sredi 20. stoletja začel program selekcije, katerega prednostni cilj je bil omejiti pojav izmenične rodnosti. To je pripeljalo do izbora klona A 157. Z nadaljevanjem genskih izboljšav so bile izbrane sorte Aviera (1988), Avikandi (1991) in Royal Roussillon (1996), ki ustrezajo značilnostim „Abricots rouges du Roussillon“ (glej dokumente CTIFL 1995-1996 in laboratorija Agro-Emergence iz let od 2000 do 2002 in 2010).

Te sorte ostajajo omejene na ta bazen, saj so zunaj departmaja Pyrénées-Orientales popisani le en hektar sorte Rouge du Roussillon, 1,5 hektara sorte Aviera, manj kot en hektar sorte Royal Roussillon in noben nasad sorte Avikandi (popis iz leta 2010). Vsi poskusi zasaditve zunaj geografskega območja so namreč propadli, tako da v drugih francoskih ali tujih proizvodnih bazenih ni mogoče najti nobene komercialne proizvodnje sorte tipa Rouge du Roussillon.

Leta 2012 so na 41 % površin z nasadi marelic v regiji Roussillon rasle te sorte, pridelanih pa je bilo 6 000 ton, kar je 38 % celotne proizvodnje (podatki Kmetijske zbornice departmaja 66 za leto 2012).

Te marelice so na trgu svežega sadja cenjene zaradi kakovostnega okusa in vonja, prav tako so v industriji (okrog 20 % proizvodnje) zelo iskane za predelavo (za proizvodnjo mlečnih izdelkov, piškotov, marmelade, sadnih sokov). Velike blagovne znamke, kot so Danone (z znamkama Gervita in Lu), Yoplait in Andros, ter distributerji (Reflets de France, Nos Régions ont du Talent) te marelice uporabljajo v svojih izdelkih.

Te sorte, ki bi jih lahko opredelili kot „endemične“ za regijo Roussillon, so se lahko ohranile zaradi znanja in izkušenj sadjarjev, ki se kažejo predvsem v:

— zasaditvah sadovnjakov na aluvialnih in koluvialnih tleh na nadmorski višini do 450 metrov;

— sajenju nizkih dreves s kotlasto krošnjo;

— ohranjanju razdrobljenosti kmetijskih površin na majhne parcele med živimi mejami, ki drevesa ščitijo pred vetrom;

— izgradnji mreže kanalov ali uporabi starih mrež kanalov za namakanje, kadar je to nujno potrebno.

To znanje in izkušnje se kažejo tudi v tem, da:

— se tradicionalno marelice obirajo le ročno;

— se marelice hitro, v manj kot 12 urah, dostavijo v pakirnice;

— so metode pakiranja prilagojene posebnim značilnostim plodov te označbe, ki niso čvrsti, ampak mehki, tako da se za pakiranje uporabljajo zabojniki s trdimi dnom in stranicami;

— prakse skladiščenja omogočajo ohranjanje celovitosti plodov (hladilnica s temperaturo do 10 °C).

Posebnosti proizvoda

Za marelice „Abricots rouges du Roussillon“ je značilno, da:

— imajo osnovno oranžno barvo z (značilnimi) živo rdečimi poudarki. Razlikujejo se od „dvobarvnih“ marelic, pri katerih so oranžni in rdeči odtenki pomešani brez jasne razmejitve;

— so majhne do srednje velike s premerom od 35 do 55 milimetrov.

Plodovi so mehki in sladki, saj je vsebnost sladkorja večja od 12° Brix. So zelo sočni in se topijo v ustih, meso ni čvrsto, majhna stopnja kislosti pa daje občutek sladkosti in močnega okusa po svežem sadju (breskev/nektarina) in mareličnem soku.

Vzročna povezava

Marelice „Abricots rouges du Roussillon“ so zelo tesno povezane z geografskim območjem.

Njihove značilnosti so rezultat medsebojnega delovanja agronomskih in podnebnih zahtev drevesa (od katerih so odvisne rast, obroditev in kakovost tega sadja), naravnih razmer na geografskem območju ter znanja in izkušenj, ki jih uporabljajo pridelovalci:

— terase z izpranimi tlemi, polnimi kamenja, pliocenske detritične molase, bolj ali manj prekrite s starimi kvartarnimi naplavinami, in tla z novimi naplavinami so odcedna in omogočajo odtekanje vode, njihova struktura pa omejuje napade bakterij, na katere so marelice zelo občutljive;

— marelice „Abricots rouges du Roussillon“ so deležne največ osončenosti in naravne koncentracije toplote zaradi geografske oblikovanosti območja, ki v najugodnejših razmerah omogoča gojenje plodov, ki odlično dozorijo, do nadmorske višine 450 metrov;

— omrežje vodnih poti je zadostno, da po potrebi zagotavlja dobro preskrbo z vodo nezahtevnim drevesom, ki so dobro prilagojena suši;

— bližina Sredozemskega morja geografskemu območju zagotavlja mile zime z dovolj svežine, ki jo prinaša tramontana (prevladujoč severozahodni veter), da prekine biološko mirovanje. Ta močan veter, ki je zelo pogost spomladi, zagotavlja opraševanje teh samoopraševalnih sort, pospešuje zorenje in preprečuje razvoj glivičnih bolezni. Vendar je zato treba gojiti nizka drevesa, kar olajšuje ročno obiranje marelic, in na bolj izpostavljenih območjih zasaditi žive meje za zaščito dreves pred vetrom, kar ustvarja posebno pokrajino;

— marelice najdejo naravno ravnotežje, ki omogoča redno proizvodnjo, ne da bi bilo potrebno letno obrezovanje;

— veliko svetlobe ustreza potrebam uporabljenih sort in omogoča dobro cvetenje. Visoke poletne temperature in trajanje osončenosti v povezavi s kotlasto rastjo krošnje povečujejo površino listov, izpostavljeno svetlobi, zato so ugodni za zorenje plodov. Prispevajo k razvoju značilnosti teh marelic, to je videza, ko se pojavijo rdeče pike, in okusa, ko postanejo sladke zaradi visoke vsebnosti sladkorja, kar še poudarja majhna stopnja kislosti;

— prakse, ki čim bolj omogočajo ohranitev celovitosti plodov, z obveznim ročnim obiranjem, kratek čas med obiranjem in pakiranjem ter optimalno in časovno omejeno skladiščenje, kadar je to potrebno.

Da naravne razmere na območju ustrezajo zahtevam, ki veljajo za proizvodnjo marelic „Abricots rouges du Roussillon“, se sicer kaže tudi v tem, da zunaj geografskega območja ni komercialne proizvodnje teh marelic.

Tako so se kljub načinom in usmeritvam trgov k večjim in dvobarvnim sadežem marelice „Abricots rouges du Roussillon“ znale ohraniti in uveljaviti svoje značilnosti in okus.

Sklic na objavo specifikacije

(drugi pododstavek člena 6(1) te uredbe)

https://info.agriculture.gouv.fr/gedei/site/bo-agri/document_administratif-d847cc43-7623-4f35-9a4e-18ac66f4b67e

(1) UL L 343, 14.12.2012, str. 1.